Beloning van R1 m. aangebied ná geldwa in Pta beroof is | Netwerk24
Deur Hanti Otto 15 Mei 2019 18:13
Die SBV-veiligheidsdiens bied 'n beloning van R1 miljoen aan vir inligting wat sal lei tot die inhegtenisneming en skuldigbevinding van die transitorowers wat Dinsdag 'n geldwa in Laudium, wes van Pretoria, aangeval het.
Die toneel in Laudium-plein in Pretoria kort ná die transitorooftog Dinsdag.Foto: Verskaf
"Ons versoek mense wat enige inligting het oor dié of enige ander transitorooftog om dadelik die owerhede te kontak.
"SBV het ook 'n vroeë waarskuwingsnoodlyn oor rooftogte wat 24/7 beman word. Inligting word deurgegee aan ons ondersoekspan en alle oproepe word vertroulik hanteer," sê die diens Woensdag in 'n verklaring.
Twee lede van 'n span van vier wagte is Dinsdag beseer toe 'n groep gewapende rowers hulle in 'n sakekompleks aangeval het.
Volgens bronne is "miljoene rande" geroof, maar nie die polisie of SBV wil in hierdie stadium 'n bedrag bekend maak nie.
Die SBV-geldwa het net ná 14:00 voor Standard Bank op Laudium-plein gestaan en die wagte het pas die geld uit die bank gebring en in die vragruim gelaai toe 'n bakkie agter hul intrek.
Die bank is geleë in 'n sakekompleks in Tangerine-straat met net een in-/uitgang wat die silwer Toyota Hilux toe versper het.
Mark Barrett, uitvoerende hoof van SBV, het kort ná die rooftog gesê SBV-werknemers is opgelei om standaard-operasionele prosedures te volg om aanvalle te vermy en die veiligheid van die publiek te verseker.
Twee wagte, onderskeidelik 24 en 25 jaar oud, is lig beseer in die aanval en ontvang steeds, volgens SBV, behandeling.
Niemand is egter in die aanval gewond nie.
Nadat die rowers die wagte oorrompel het, het hulle die sakke vol buit uit die geldwa na die wagtende bakkie gedra. Daarna is die wagte by die vragruim van die geldwa ingedwing.
Lt.kol. Katlego Mogale, polisiewoordvoerder, het vroeër gesê vyf verdagtes, gewapen met 'n geweer en pistole, het een SBV-lid met 'n pistool oor die kop geslaan, terwyl die ander een beseer is toe hy uit die voertuig se stuurkajuit moes spring en geval het.
Die aanvallers het naas die geld ook die wagte se drie handwapens en 'n geweer geroof.
"Die verdagtes het weggejaag in 'n silwer 2012-model Toyota Hilux-bakkie met die registrasienommer BB 81 HV GP, het Mogale gesê.